Aage Frandsen (SF), 2002-11-19:
Uanset at finansministeren forsøger at bagatellisere, at der er store problemer med kommunernes og amtskommunernes økonomi, så er det i virkeligheden tilfældet mange steder. Ikke sådan at forstå, at det er alle kommuner og alle amtskommuner, der har økonomiske problemer, men en række amtskommuner og kommuner har det. Så kan man selvfølgelig godt sige, hvis man tager et gennemsnit, at det går godt, men de gennemsnitstal, som finansministeren refererer til, giver også et mere nuanceret billede end det, finansministeren giver udtryk for. Ikke mindst Ribe Amt, Storstrøms Amt og Vestsjællands Amt er som amtskommuner meget hårdt ramt - en række øvrige amtskommuner er også pressede.
Hvis vi ser lidt længere frem end netop til 2003 og til 2004, er der ingen tvivl om, at endnu flere amtskommuner vil blive hårdt ramt, og det er også derfor, vi ser, at en række amtskommuner er inde i overvejelser om at lukke sygehuse og/eller sygehusafdelinger.
Grunden til det er jo, at der er tale om en beskeden vækst i sygehusudgifterne for 2002-2003 i forhold til de tidligere år, og tilsvarende vil det være i 2004.
Det skyldes bl.a., at de 1,5 mia. kr. var en engangspulje, hvoraf jo så en del - godt og vel 1 mia. kr. - er anvendt hidtil.
Ventelisterne er, hvor der i øvrigt ellers er garanti, stort set uændrede.
På en række områder inden for sygehusområdet ser det endda værre ud, f.eks. inden for det medicinske område og inden for psykiatrien.
På børneområdet er det helt tydeligt, at der er tale om nedskæringer.
Så kommer det sociale område, som man fra regeringens side prøver på at fremstille som et område, hvor der ingen problemer er, hvor der tværtimod er tale om vækst.
Tal er jo taknemlige. Når man tager de tal, som Indenrigsministeriet i dag i hvert fald har kunnet offentliggøre, er der tale om, at man sammenligner nogle budgettal for 2002 i forhold til 2003 og ikke de faktiske udgifter for 2002.
Så hvis man tager højde for det, er der ikke tale om vækst.
Ser man på amtskommunernes økonomi på det område her, er der heller ikke noget, der tyder på, at der er tale om vækst.
Så når Venstres ordfører, hr. Kristian Jensen, i dag mener, at man på det her område allerede skulle være i en førerposition med 6-0, så må man nok sige, at det er i hvert fald ikke inden for tennissporten, for så ville kampen jo være slut.
Det må være inden for en anden idrætsgren, hvor man har mulighed for senere at bevise, at det ikke passer.
På en række andre områder - også på folkeskoleområdet - som ellers alle partier siger at man prioriterer højt, kan man konstatere, at man i en række kommuner har øget klassekvotienten, man har sænket det ugentlige timetal, og det vil sige, at samtidig med at man prøver at få kommunerne til at afsætte flere timer til undervisning af børnene, så sker der her en begrænsning.
Det tilsvarende gør sig gældende på gymnasieområdet.
Vi må også konstatere, at man f.eks. på VUC-området er nødt til at hente nogle penge, ved at man øger brugerbetalingen.
På trafikområdet ved vi under alle omstændigheder også, at der i 2003 og ikke mindst i 2004 vil ske en nedskæring bl.a. på grund af den aftale, som regeringen har indgået med Dansk Folkeparti på trafikområdet.
Og på ældreområdet må vi konstatere, at en hel del af de 500 mio. kr. er brugt til administration.
Hvis man ser på Indenrigsministeriets egne tal, må man sige, at administrationen sådan set også er øget.
Når regeringen gerne vil fremhæve, at man øger en række andre steder, må man i hvert fald sige, at på administrationsområdet må der åbenbart være tale om, at der er øget.
Billedet er meget forskelligt landet over, men generelt set er der ikke tale om det billede, som regeringen prøver at fremstille, nemlig at det går så godt derudad.
Vi ved under alle omstændigheder, at der er en række kommuner og amtskommuner, som har en meget klemt økonomi.
Og for netop at fokusere på det, uanset at vi mener, at der er behov for penge ekstra, er det vigtigt at sige, at dem, vi så satser på, er de kommuner og amtskommuner, der er særlig klemte. Derfor skal jeg på vegne af SF, Socialdemokratiet, Det Radikale Venstre, Enhedslisten og Kristeligt Folkeparti fremsætte følgende:
Forslag til vedtagelse
»Regeringen opfordres til at optage drøftelser med de kommunale parter, med henblik på at regeringen fremlægger forslag, som kan afbøde skævheder i den kommunale økonomi som følge af regeringens beslutning om ikke at leve op til aftalen om en udligningsreform fra 2004, og som kan vedtages i indeværende folketingssamling.
Forslaget skal sikre en bedre fordeling af bloktilskuddet, så de økonomisk dårligst stillede kommuner fremover får et bedre grundlag for at finansiere de kommunale opgaver.«